Mar 2 | `AUI | STEP | Iesu kana kivikivina teya siveramagha Kaponiyamma. Bi gabudara viya sikovi murine, na wawaya siwaiyana da tuna bareye na
b2:19Hosea 2:19,20; Ephesians 5:25-27; Revelation 21:1-4
Iesu Tomogha Digadigana Iviyawiini
1 Iesu kana kivikivina teya siveramagha Kaponiyamma. Bi gabudara viya sikovi murine, na wawaya siwaiyana da tuna bareye na 2 koroto sivitaghomidi name, da getana gawara bare kamone iyamakamakena, kate matamketa naghone teya. Bi God warana tudi biidi iyadimedimeni. 3 Bi wawaya ruwamaruwa sipiika tuna biidi, tomogha imana da kayena raborabobodi ritoma sikawari. 4 Bi wawaya sikoroto kirakii da simiiri babaridi, na gerubana tomoyina siyapiikeni Iesu biidi. Na tudi maghatare teteboruborugha sigae bare kubune, bi katovina muduna sikabi tavetaveyana, meme rogune Iesu iyamiimiirina. Wasina, bare kubuve bonagha sibera ikovina, tomogha ere-ritona sivionayi iyowogha naghone. 5 Wasina, yadi wiitumaghana ikitana, tomoyina iwoneni bo, “Natugu, yam berona anoghota taveni, bi God kate gegha aro inaverem.”
6 Nama God yana gwara kana wiiyeveveyana damdi siyamakamake. Na tudimani nuwanuwadiyena naboni siyanuwanuwagiura, 7 “God tuna kawagha bera beroberodi yanoghota taveyana. Awaki biidi mmko tomoyina naboni yisisiya? Tuna God yigiboyi, yawonawona da God teya sivikupopo.”
8 Yaininagha Iesu nuwanuwana kamone damina ikabi, bi iyakovi da tudi awaki siyanoghonoghosi, na iwonedi bo, “Awaki kiiravine nuwanuwamiye naboni konuwanuwagiura? 9 Meko sisiyina gegha iyapiropirona, tomogha imana da kayena raborabobona tanawoneni bo, ‘Yam tamumu anoghota taveni’, bo tanawona, ‘Geghomiiri yam kepana kabi bi kunapepewa.’ 10 Noko biidi bera tana anabera da tami konakovi da God, yanaWiisuwona Tomoyina maragata iveregu, da bera beroberodi ananoghota tavedi bi kate wawaya mmko kuburine aniyawidi.” Wasina tomoyina iwoneni bo, 11 “Awona, geghomiiri, yam kepana kabi bi kunagho bareye.” 12 Wasina, bi wawaya tupadi siyakitakita bi tomoyina igeghomiiri, bi yaininagha yana kepana ikawari bi ikanibu taveyana. Tupadi sivisokoveni bi God sikabepepi, bi siyawonawona bo, “Gegha meme bera naboni kayakitana.”
Iesu Lewai Ivineyi
13 Iesu Kaponiyam kwanatuna ikuyovena mayeni bi kana kivikivina teya Galili sawana ririnagha sipepewa siyanono. Na koroto ghamana sipiika tuna biidi, bi God warana iviyevevedi. 14 Ipepewa inagho gerabarabana, bi Lewai ikita, tuna Arupius natuna. Yana bagibagi barene iyamakamake, bi teks iyayuyuna. Iesu iwoneni bo, “Kivinigu da kagu kivikivina.” Wasina igeghomiiri bi inagho da ikivini.
15 Muriyena, Lewai yana bareye kamkena iyakamkam. Teks yuyuna da wawaya berodi korotodi na Iesu siyakivikivini nabo bi mabo, bi Iesu da kana kivikivina teya yawata siyakamkam. ▼
▼ 2:15Mosis, God yana gwara igirumi, daPerisis mmkodi gwaradi sakabi sisirena yaporidi. Tudi bada Jius yadi kiki mududi sakabi sisirena yaporidi. Siwona da wawaya iyawogha mmkodi gwara gegha siyakabikabi sisireyana yapora, na tudi ‘wawaya berodi.’
16 God yana gwara kana wiiyeveveyana damdi na tudiPerisis yadi wawaya mududi noko berana sikita. Bi Iesu sikita teks yuyuna da wawaya berodi yawata siyakamkam, na kana kivikivina siwonedi bo, “Awaki biidi teks yuyuna da wawaya beroberodi teya sakamkam?” 17 Iesu iwaiyana bi muriye, iwonedi bo, “Wawaya yawayawiidi na gedokta siyakayokayoveni. Gegha, gubagubagidi tudi dokta sakayoveni.” Bi iwona bo, “Apiika na gewawaya miisedi anakwatuvedina, bi apiika iyawogha bera berodi saberaberana anakwatuvedi.”
Bera Katamanidi da Wiiyeveveyana Woudi
18 Gabudara tana, Jonbabataito kana kivikivina daPerisis mududi kam siyiiya. Wawaya mududi sipiika Iesu biidi bi siwoneni bo, “Jon kana kivikivina daPerisis kadi kivikivina siyiiya, kam gesiyakamkamna. Awaki kiiravine kam kivikivina patana sakamkam?” 19 Bi Iesu iwonedi bo, “Memeda tomogha wasike yarawarawayi, na turaturana gekam siniiya memeda tuna patana yawatana, bo? Gegha. Tuna yawatana, kam gesiniiyana basuna tudi sinuwamiise patapata. b 20 Bi raghani murine, kana aviya sinakabitavenina. Nokodi raghanidiye, na tudi kam siniiya, basuna tudi sinuwapoya.”
21 Bi kate iwona bo, “Sawara wuna apiikeni, da gegha yami kiki yawata inikupopoveni. Gegha iyabo kwama wuna pinimina iyakabi da kwama katamanine iyatupaghiri. Bi naboni inaberana, muriye inarubotona kwama pinimina inatapikokoma na kwama wuna pinimina inatamogosira da kwama katamanina inagosiri, na bonayina inaragata kamokamogha. 22 Naboni bada, gegha iyabo wain wuna iyiviwayi wain kadi kabikabiwiitaghoma ribiribi bekadima saberana katamanidi kamodiye. Inaberana, noko wain iniposi da kabikabiwiitaghoma inatamobewara, basuna gerubana inakasiroroni, raghanine wain inapuro bi inaruruwana. Noko kiiravine wain da kabikabiwiitaghoma iniberodi. Gegha, wawaya na wain wuna, kabikabiwiitaghoma wune siniwagha na inakasiroroni.”
Iesu na Wiiyawiitaveyana Gabudarina kana Bada
23 Wiiyawiitaveyana gabudarina tana Iesu kana kivikivina yawata wit kwabuna kamonagha sirughuwona. Bi tudi siyanaghonaghona, kana kivikivina wit kamdi siyapunepuneka kam biidi. 24 Perisis mududi sikitadi noko berana siyaberabera, na Iesu siwoneni bo, “Kita, kwakovi da God yana gwara yigesa, da wiiyawiitaveyana gabudarine bagibagi gegha. Bi awaki biidi sabagibagi?” 25 Iesu iwona bodedi bo, “Buka kamone sigiruma da awaki David ibera kam ikayovenina, tuna yana wawaya teya vitonana sirabobona. Tami gututuna kokabiyavi bo, bi awaki kiiravine yana basuna gekoyanoghonoghosina? 26 David irughu God yana bareye bred kiiravine. Abiatar, tunaprist kiikiiwawona yana gabudare, bi nokodi bred nada God biidi isuwara.Prist wiibadadi tudi kawagha nokodi bred sakamkam, bi David bred mududi ikam, bi yana wawaya mududi iveredi.” 27 Iesu iwonena mayedi, “God wiiyawiitaveyana gabudarina itore, na wawaya kiiravidiye da iniwiitedi, gegha wawaya iyaberadi da wiiyawiitaveyana gabudarina kiiravine siyiwiitenina. 28 Noko biidi, God yanaWiisuwona Tomoyina na tagu wiiyawiitaveyana gabudarina kana Bada.”